ตลาดหุ้นเอเชียลดลงต่อเนื่อง ขณะนักลงทุนยังวิตกสถานการณ์จีน
ตลาดหุ้นเอเชียลดลงต่อเนื่อง ขณะนักลงทุนยังวิตกสถานการณ์จีน
8 ม.ค. 2559

ผู้สื่อข่าวรายงานว่า ตลาดหุ้นเอเชียยังคงปรับตัวลดลงอย่างต่อเนื่อง ท่ามกลางความวิตกกังวลเกี่ยวกับสถานการณ์ทางเศรษฐกิจและตลาดหุ้นของจีน แม้ว่าจีนได้ประกาศระงับใช้เซอร์กิตเบรกเกอร์แล้วก็ตาม
โดยดัชนี MSCI Asia Pacific ลดลง 0.2% สู่ระดับ 123.81 จุด เมื่อเวลาประมาณ 9.05 น.ตามเวลาโตเกียว
ขณะที่ดัชนี NIKKEI 225 ตลาดหุ้นญี่ปุ่นเปิดวันนี้ที่ 17,562.23 จุด ลดลง 205.11 จุด, ดัชนี SSE Composite ตลาดหุ้นจีนเปิดวันนี้ที่ 3,194.63 จุด เพิ่มขึ้น 69.63 จุด, ดัชนี HSI ตลาดหุ้นฮ่องกงเปิดวันนี้ที่ 20,491.88 จุด เพิ่มขึ้น 158.54 จุด, ดัชนี TAIEX ตลาดหุ้นไต้หวันเปิดวันนี้ที่ 7,811.20 จุด ลดลง 40.86 จุด, ดัชนี KOSPI ตลาดหุ้นเกาหลีใต้เปิดวันนี้ที่ 1,889.42 จุด ลดลง 14.91 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,710.33 จุด ลดลง 19.58 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,651.03 จุด ลดลง 4.10 จุด
อนึ่งก่อนหน้านี้ ธนาคารกลางจีนได้ปรับลดค่ากลางเงินหยวนลงสู่ระดับระดับต่ำสุดในรอบ 5 ปี ส่งผลให้ตลาดหุ้นจีนผันผวนอย่างหนัก จนจีนต้องประกาศระงับการซื้อขายตามกลไกเซอร์กิตเบรกเกอร์ถึง 2 ครั้งในเวลาเพียง 4 วัน
อย่างไรก็ดี คณะกรรมการกำกับหลักทรัพย์และตลาดหลักทรัพย์ของจีน (CSRC) ประกาศระงับการใช้เซอร์กิตเบรกเกอร์แล้ว โดยมีผลตั้งแต่วันนี้